FI Euroopan unionin virallinen lehti L 350/1

KOMISSION ASETUS (EU) N:o 1297/2014,

annettu 5 päivänä joulukuuta 2014,

aineiden ja seosten luokituksesta, merkinnöistä ja pakkaamisesta annetun Euroopan parlamentin ja neuvoston asetuksen (EY) N:o 1272/2008 muuttamisesta sen mukauttamiseksi tekniikan ja tieteen kehitykseen

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1272/2008 (1) ja erityisesti sen 53 artiklan 1 kohdan,

sekä katsoo seuraavaa:

(1) Asetuksella (EY) N:o 1272/2008 yhdenmukaistetaan vaarallisten aineiden ja seosten luokituskriteerit ja niiden merkintöjä ja pakkaamista koskevat säännöt. Siinä asetetaan toimittajille velvoite merkitä ja pakata kyseisen asetuksen mukaisesti vaarallisiksi luokitellut aineet ja seokset ennen niiden markkinoille saattamista. Siinä vahvistetaan säännöt, joiden tarkoituksena on estää kuluttajien, erityisesti pienten lasten, vahingossa tapahtuva altistuminen yleiseen kulutukseen toimitettaville vaarallisille kemikaaleille ja niistä aiheutuvat myrkytykset.

(2) Jäsenvaltioissa saatetaan markkinoille kuluttajille tarkoitettuja nestemäisiä pyykinpesuaineita kertakäyttöön tarkoitetuissa liukenevissa pakkauksissa, ja tämän tuotteen markkinaosuus on kasvussa unionissa. Vaarallisia kemikaaleja sisältäviä liukenevia pakkauksia koskevat voimassa olevat säännökset eivät anna riittävää suojaa. Näin ollen on perusteltua ottaa käyttöön yhtenäinen ja tehokkaampi lähestymistapa, jotta varmistetaan väestön ja etenkin pienten lasten ja muiden herkkien ryhmien parempi suoja ja säilytetään samalla liukenevissa pakkauksissa olevien kemiallisten tuotteiden vapaa liikkuvuus.

(3) Useiden jäsenvaltioiden myrkytystietokeskukset ovat ilmoittaneet kertakäyttöön tarkoitetuissa liukenevissa pakkauksissa olevien kuluttajille tarkoitettujen nestemäisten pyykinpesuaineiden osalta merkittävästä määrästä pikkulasten vakavia myrkytystapauksia ja silmävaurioita, ja näiden tapaturmien määrä on muihin kuluttajille tarkoitettujen pyykinpesuaineiden pakkauksiin liittyviin tapaturmiin verrattuna suurempi.

(4) Joissakin jäsenvaltioissa järjestetyillä tiedotuskampanjoilla on ollut jonkin verran myönteisiä vaikutuksia, mutta on tarpeen tehdä tämäntyyppisestä tuotteesta pienten lasten kannalta vähemmän houkutteleva ja suojella heitä tekemällä tuotteesta vähemmän näkyvä käyttämällä läpinäkymätöntä ulkopakkausta, sisällyttämällä liukenevaan pakkaukseen pahalta maistuvaa ainetta (kuten katkeroainetta), joka aiheuttaa välittömän hylkimisreaktion pakkauksen joutuessa suuhun, ja vaikeuttamalla tuotteen päätymistä pienten lasten ulottuville. Kertakäyttöön tarkoitetuissa liukenevissa pakkauksissa olevien kuluttajille tarkoitettujen nestemäisten pyykinpesuaineiden ulkopakkauksen merkintöihin olisi sisällytettävä täydentäviä tietoja, ja niitä olisi korostettava.

(5) Olisi säädettävä riittävästä siirtymäkaudesta, jotta näiden tuotteiden aiheuttamiin vaaratilanteisiin liittyviin vakaviin seurauksiin voidaan puuttua nopeasti ja ottaa samalla huomioon se vähimmäisaika, jonka talouden toimijat tarvitsevat sopeutuakseen uusiin sääntöihin.

(6) Asetuksen (EY) N:o 1272/2008 54 artiklan 4 kohdan mukaisen kiireellisen menettelyn käyttö on perusteltua.

(7) Asiaan liittyvistä tapauksista aiotaan tehdä lisätutkimuksia viipymättä ja harkita lisätoimenpiteitä, mukaan lukien sääntöjen soveltamisalan laajentaminen muihin liukenevissa pakkauksissa oleviin kuluttajatuotteisiin ja ehdotettujen sääntöjen uudelleentarkastelu.

(8) Tässä asetuksessa säädetyt toimenpiteet ovat Euroopan parlamentin ja neuvoston asetuksen (EY) N:o 1907/2006 (2) 133 artiklalla perustetun komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetus (EY) N:o 1272/2008 seuraavasti:

1) Lisätään 35 artiklan 2 kohdan toiseen alakohtaan virke seuraavasti: ”Kun kuluttajille tarkoitettu nestemäinen pyykinpesuaine, sellaisena kuin se on määritelty Euroopan parlamentin ja neuvoston asetuksen (EY) N:o 648/2004 (3) 2 artiklan 1 a kohdassa, on kertakäyttöön tarkoitetussa liukenevassa pakkauksessa, sovelletaan liitteessä II olevan 3.3 jakson lisävaatimuksia.

2) Muutetaan liite II tämän asetuksen liitteen mukaisesti.

2 artikla

1. Poiketen siitä, mitä 3 artiklan toisessa kohdassa säädetään, aineita, joihin sovelletaan 1 artiklaa ja jotka on luokiteltu, merkitty ja pakattu asetuksen (EY) N:o 1272/2008 mukaisesti ja saatettu markkinoille ennen 1 päivää kesäkuuta 2015, ei tarvitse merkitä ja pakata uudelleen asetuksen (EY) N:o 1272/2008 mukaisesti, sellaisena kuin se on muutettuna tällä asetuksella, ennen 31 päivää joulukuuta 2015.

2. Poiketen siitä, mitä 3 artiklan toisessa kohdassa säädetään, seoksia, joihin sovelletaan 1 artiklaa ja jotka on luokiteltu, merkitty ja pakattu Euroopan parlamentin ja neuvoston direktiivin 1999/45/EY (4) tai asetuksen (EY) N:o 1272/2008 mukaisesti ja saatettu markkinoille ennen 1 päivää kesäkuuta 2015, ei tarvitse merkitä ja pakata uudelleen asetuksen (EY) N:o 1272/2008 mukaisesti, sellaisena kuin se on muutettuna tällä asetuksella, ennen 31 päivää joulukuuta 2015.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä kesäkuuta 2015.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 5 päivänä joulukuuta 2014. Komission puolesta Puheenjohtaja Jean-Claude JUNCKER

(1) EUVL L 353, 31.12.2008, s. 1.

(2) Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).

(3) Euroopan parlamentin ja neuvoston asetus (EY) N:o 648/2004, annettu 31 päivänä maaliskuuta 2004, pesuaineista (EUVL L 104, 8.4.2004, s. 1).”

(4) Euroopan parlamentin ja neuvoston direktiivi 1999/45/EY, annettu 31 päivänä toukokuuta 1999, vaarallisten valmisteiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä (EYVL L 200, 30.7.1999, s. 1).